ओडिशा में Coronavirus से 17 और लोगों की मौत, मृतकों की कुल संख्या 859 हुई
ओडिशा में बृहस्पतिवार को कोविड-19 के 3,615 नए मामले सामने आने से राज्य में संक्रमितों की संख्या 2,22,734 तक पहुंच गई। वहीं संक्रमण से 17 और लोगों की मौत हो गई जिसके बाद राज्य में मृतकों की संख्या बढ़कर 859 हो गई है।
नई दिल्ली: ओडिशा में बृहस्पतिवार को कोविड-19 के 3,615 नए मामले सामने आने से राज्य में संक्रमितों की संख्या 2,22,734 तक पहुंच गई। वहीं संक्रमण से 17 और लोगों की मौत हो गई जिसके बाद राज्य में मृतकों की संख्या बढ़कर 859 हो गई है। स्वास्थ्य विभाग के एक अधिकारी ने यह जानकारी दी। खुर्दा जिला में चार मौतें हुई हैं। कटक और नयागढ़ जिलों में दो-दो रोगियों ने संक्रमण के कारण दम तोड़ दिया और एक-एक मौत अंगुल, भद्रक, बलांगीर, ढेंकानाल, जगतसिंहपुर, कालाहांडी, केंद्रपाड़ा, पुरी और रायगढा में हुई है। राज्य के स्वास्थ्य और परिवार कल्याण विभाग ने ट्विटर पर कहा, ‘‘अस्पतालों में इलाज के दौरान 17 कोविड-19 रोगियों के निधन की सूचना देते हुये दुख हो रहा है।’’ तटीय राज्य में हुई कुल 859 मौतों में से 220 मौतें अकेले गंजाम जिले में हुई हैं। 3,615 नये मामलों में से, 2,118 राज्य के विभिन्न पृथक-वास केंद्रों से सामने आए हैं और शेष लोगों में संक्रमण संपर्क में आने के कारण हुआ है। खुर्दा में सबसे ज्यादा 671 मामले सामने आए, उसके बाद कटक में 371 और अंगुल में 188 मामले सामने आए। ओडिशा में वर्तमान में 36,122 मरीजों का इलाज चल रहा है, जबकि 1,85,700 लोग अब तक ठीक हो चुके हैं। स्वास्थ्य विभाग के अनुसार, 53 कोविड​​-19 मरीजों की मौत अन्य बीमारियों के कारण हुई है। राज्य में अब तक 33 लाख से अधिक नमूनों की जांच हो चुकी है। बुधवार को 49,645 नमूनों की जांच हुई हैं।